Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen



Virallinen lehti nro C 153 , 01/07/2003 s. 0072 - 0075



Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen (2003/C 153/04) Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4.6 kohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla. NEUVOSTON ASETUS (ETY) N:o 2081/92 REKISTERÖINTIHAKEMUS: 5 ARTIKLA SAN ( ) SMM (x) Kansallisen asiakirjan numero: 01/2002 1. Jäsenvaltion toimivaltainen viranomainen: Nimi: Ministero delle Politiche Agricole e Forestali Osoite: Via XX Settembre, 20, I-00187 Roma Puhelin (39-06) 481 99 68 Faksi (39-06) 42 01 31 26 Sähköposti: qualita@politicheagricole.it 2. Hakijaryhmittymä: 2.1 Nimi: Cooperativa Paestum 2.2 Osoite: Via Spinazzo, I-84063 Paestum Salerno Puhelin: (39-0828) 72 10 04 2.3 Kokoonpano: tuottaja/jalostaja (x) muu ( ) 3. Tuotelaji: luokka 1.6: tuoreet ja jalostetut hedelmät, vihannekset ja viljat - Cynara scolimus L. "Carciofo Romanesco" Tondo di Paestum -biotyyppi 4. Eritelmä: (yhteenveto 4 artiklan 2 kohdan edellytyksistä) 4.1 Nimi: "Carciofo di Paestum" 4.2 Kuvaus: Suojattua maantieteellistä merkintää "Carciofo di Paestum" käytetään kuvaamaan "Romanesco"-biotyyppiin, joka tunnetaan myös nimityksellä "Tondo di Paestum", kuuluvia latva-artisokan nuppuja. Tuotteella on oltava seuraavat ominaisuudet: - keskikokoinen (enintään 4 varrellista nuppua tuotekiloa kohti); - pyöreänsoikeat, tiiviit nuput, joiden kärjessä tuotteelle ominainen aukko; poikkileikkauksen halkaisija leveimmästä kohdasta mitattuna on 8,5-10,5 cm ja pituussuunnassa mitattuna 7,5-12,5 cm; näiden halkaisijoiden suhde on 0,9-1,2; - väriltään vihreä, häivähdys punertavaa sinipunaista; - ulommat suojuslehdet soikeat ja sileät, niiden kärki on pyöristynyt ja siinä on pieni lovi; - sisemmät suojuslehdet väriltään vihertävän oljenkeltaiset, mukana aavistus sinipunaista; - kukkavarren pituus vähintään 10 cm. 4.3 Maantieteellinen alue: Tässä eritelmässä tarkoitetun "Carciofo di Paestum" -latva-artisokan tuotantoalue käsittää osia seuraavien Salernon provinssin kuntien alueista: Agropoli, Albanella, Altavilla Silentina, Battipaglia, Bellizzi, Campagna, Capaccio, Cicerale, Eboli, Giungano, Montecorvino Pugliano, Ogliastro Cilento, Pontecagnano Faiano, Serre. Alueen rajat on esitetty yksityiskohtaisesti tuotantoeritelmässä. 4.4 Alkuperätodisteet: Latva-artisokan yleistyminen Selen laaksossa tapahtui 1920-luvun lopussa maanjakouudistuksen myötä toteutettujen laajojen maanparannustöiden ja maatalouden perusteellisen rakennemuutoksen ansiosta. Latva-artisokan esiintyminen Selen tasangolla mainitaan jo vuonna 1811 Napolin kuningaskunnan tilastoissa (Cassese, 1955) ja vuonna 1949 Migliorinin talousmaantieteellisissä teoksissa. Perusteellisemman kuvauksen latva-artisokan viljelyn levinneisyydestä, merkityksestä ja kehitysmahdollisuuksista Selen tasangolla antaa Bruni vuonna 1960. Hän mainitsee viljelylajikkeena Castellammaren latva-artisokan, johon myöhemmissä kirjallisissa lähteissä viitataan uuden nimityksen "Carciofo tondo di Paestumtori" synonyyminä. Lajin viljelyn aloittivat alueelle asettautuneet Napolin seudun maanviljelijät, jotka istuttivat latva-artisokkaa kuuluisan Paestumin temppelialueen läheisyydessä sijaitseville pelloille. Vuonna 1929 latva-artisokan viljelyala Campaniassa oli 818 hehtaaria ja kokonaistuotanto 8056600 kilogrammaa keskimääräisen tuotannon ollessa 9850 kg/ha. Toisen maailmansodan jälkeen latva-artisokan viljely kääntyi huomattavaan nousuun. Niinpä viisivuotiskaudella 1962-1966 keskimääräinen viljelyala oli 2782 hehtaaria, mikä johtui nimenomaan lajin viljelyalojen kasvusta Paestumin alueella. Jannacone kirjoitti vuonna 1997: "On huomionarvoista, että Campaniassa latva-artisokka on lähes kokonaan hävinnyt perinteisillä maatalousalueilla sijaitsevien tilojen lajivalikoimasta, ja sen viljely on siirtynyt muualle, erityisesti Selen tasangolle. Nykyisin latva-artisokan viljelyala on 2300 hehtaaria, josta 80 % on Selen tasangolla." Tänään latva-artisokka on alueensa johtava tuote - myös nauttimansa arvostuksen ansiosta. Nimityksen jäljittelemisen ja väärinkäytösten ehkäisemiseksi tuotteen jäljitettävyys varmistetaan asianmukaisen valvontaelimen tarkastaman rekisterin avulla, johon tuottajien viljelyalat ja niiden tuotanto merkitään. 4.5 Tuotantomenetelmä: Latva-artisokan istutusta edeltää maan asianmukainen muokkaaminen kyntämällä, lisäämällä maahan lannoitetta ja/tai orgaanista ainesta ja äestämällä kerran tai kahdesti, minkä jälkeen pinta tasoitetaan lopullisesti. Istuttaminen tapahtuu 15. heinäkuuta ja 31. elokuuta välisenä aikana käyttäen tuottajien omista tai erikoistuneista taimitarhoista peräisin olevia juuripaakullisia kennoissa kasvatettuja taimia tai 1.-30. syyskuuta käyttäen suoraan emokasveista otettuja nupullisia sivuhaaroja (carducci). Samaa tarhaa saa pitää viljelykäytössä enintään kolme perättäistä vuotta. Viljely tapahtuu alueella yleisesti käytettyjen menetelmien mukaisesti. Istutusrivien välinen etäisyys on 110-120 cm ja taimien väli rivissä 80-90 cm, mikä vastaa enintään 10000 taimen istutustiheyttä hehtaaria kohti. Sadonkorjuu tapahtuu 1. helmikuuta ja 20. toukokuuta välisenä aikana. Carciofo di Paestum -latva-artisokan enimmäissato on 50000 nuppua hehtaaria kohti. Nuput on lajiteltava, punnittava ja pestävä paikallisia vakiintuneita menetelmiä käyttäen Carfiofo di Paestum -latva-artisokan tuotantoalueen kuntien alueella sijaitsevissa laitoksissa. Myöhemmin tapahtuvaa myyntiä varten latva-artisokkia voidaan säilyttää asianmukaisissa tiloissa mahdollisesti säännellyssä, enintään 4 celsiusasteen lämpötilassa enintään 72 tunnin ajan. 4.6 Yhteys maantieteelliseen alkuperään: Alueen maaperä- ja ilmasto-olosuhteet, joille on ominaista tyypillinen Välimeren ilmasto leutoine sateisine talvineen ja kuumine kuivine kesineen sekä Selejoen lietteen muodostama syvä ja hedelmällinen maaperä, ovat ammoisista ajoista lähtien olleet otollisia latva-artisokan viljelylle. Sittemmin myös lajin taloudellinen merkitys on kasvanut, mikä on vaikuttanut suotuisasti viljelyalan huomattavaan lisääntymiseen ja paikallisten tuottajien yhä voimakkaampaan erikoistumiseen. Carciofo di Paestum -latva-artisokan erottavat muista artisokkalajikkeista sen erinomainen laatu ja lukuisat erityisominaisuudet (suuri koko, pyöreänsoikea muoto, miellyttävä maku), joihin vaikuttaa myös Selen tasangon viljelijöiden kehittämä viimeistelty viljelytekniikka. Kyseessä on Romanesco-latva-artisokkalajikkeesta jalostettu paikallinen biotyyppi, joka erottuu muista monien viljely-ympäristöön sidoksissa olevien erityisominaisuuksiensa perusteella. Erityisesti varhaisen kypsymisajankohtansa ansiosta Carciofo di Paestum -latva-artisokka on markkinoilla jo helmikuussa, ennen muita Romanesco-lajikkeita. Varhainen kypsyminen sekä (helmikuusta toukokuuhun ulottuvan) tuotantokauden viileä ja sateinen ilmasto saavat aikaan sen nuppujen pehmeyden ja hienostuneen maun, jotka korostuvat erityisesti suojuslehtien alaosassa ja kukkapohjassa ja jotka ovat tärkeitä ominaisuuksia tuotteen monien kulinaaristen käyttötarkoitusten kannalta. Ominaisuudet säilyvät lähes muuttumattomina eri tuotantovaiheissa, koska viljelijät ovat kehittäneet erilaisia keinoja eri vuosina mahdollisesti tapahtuvien sääolosuhteiden vaihteluiden huomioimiseksi. 4.7 Valvontaelin: Nimi: IS.ME.CERT. Osoite: Sede Sociale, c/o ERSAC Via del Parco M.C. di Savoia I-80122 Napoli. 4.8 Merkintä: Carciofo di Paestum -latva-artisokka saatetaan kulutukseen seuraavien sääntöjen mukaisesti: - Tuote saatetaan myyntiin asianmukaisissa kovissa pakkauksissa, joissa on vähintään 2 ja enintään 24 nuppua. - SMM-merkinnällä varustettuihin pakkauksiin ja niihin kiinnitettyihin etiketteihin on merkittävä selkein ja luettavin samankokoisin kirjaimin seuraavat maininnat: a) Carciofo di Paestum ja Indicazione Geografica Protetta (tai sen lyhenne I.G.P.); b) pakkaamisesta ja/tai tuotannosta vastaavan yrityksen nimi, toiminimi ja osoite; c) pakkauksen tosiasiallinen määrällinen sisältö voimassa olevien vaatimusten mukaisesti ilmaistuna; Edellä olevan b alakohdan mukaisesti ilmoitettavien tietojen kirjasinkoon on oltava pienempi kuin a alakohdassa tarkoitettujen tietojen; d) liitteessä B esitetyn mallin mukainen yksiselitteinen logotyypin graafinen tunnus, jota käytetään erottamattomasti yhdessä suojatun maantieteellisen merkinnän kanssa. Tuotteet, joiden valmistuksessa on käytetty raaka-aineena Carciofo di Paestum IGP -latva-artisokkaa sellaisenaan tai jalostettuna, voidaan saattaa kulutukseen pakkauksissa, joihin on merkitty kyseinen nimitys ilman yhteisön tunnusta seuraavin edellytyksin: - varmennettu Carciofo di Paestum IGP -latva-artisokka on tuotteen ainoa kyseiseen tavaraluokkaan kuuluva ainesosa, - "Carciofo di Paestum IGP" -SMM-merkinnän käyttäjien on saatava siihen lupa kyseisen nimityksen rekisteröinnin kautta myönnettyjen immateriaalioikeuksien haltijoilta, jotka ovat maa- ja metsätalousministeriön toimeksiannosta muodostaneet nimityksen suojaamisesta vastaavan ryhmittymän. Kyseinen ryhmittymä huolehtii myös käyttäjien merkitsemisestä asianmukaisiin rekistereihin ja suojatun nimityksen moitteettomasta käytöstä. Jollei tällaista ryhmittymää ole muodostettu, edellä mainituista toimenpiteistä huolehtii maa- ja metsätalousministeriö (MIPAF), joka on asetuksen (ETY) N:o 2081/92 täytäntöönpanosta vastaava kansallinen viranomainen. "Carciofo di Paestum IGP" -merkinnän käyttö sitä sisältävissä tai siitä jalostetuissa tai valmistetuissa tuotteissa sallitaan voimassa olevien sääntöjen mukaisesti ainoastaan viittauksena tuotteen ainesosien luettelossa. Tässä eritelmässä täsmennettyjen mainintojen lisäksi 1 kohdassa tarkoitettuun suojattuun maantieteelliseen merkintään ei saa lisätä mitään muita mainintoja tai luonnehdintoja, kuten "tipo", "gusto", "uso", "selezionato", "scelto" jne. Sellaisten mainintojen käyttö, jotka viittaavat maatiloihin, toiminimiin, yksityisiin tuotemerkkeihin tai ryhmittymiin, on kuitenkin sallittua, mikäli maininnat eivät ole luonteeltaan mainostavia tai omiaan johtamaan kuluttajaa harhaan. Tällaiset maininnat voidaan tehdä etikettiin kirjaimin, jotka ovat korkeudeltaan ja leveydeltään enintään puolet suojatun maantieteellisen merkinnän tekstin kirjasinkoosta. Tunnus: Asetuksessa (ETY) N:o 2081/92 tarkoitettua suojattua maantieteellistä merkintää "Carciofo di Paestum" kuvaava logotyyppi on suunniteltu muistuttamaan latva-artisokan ja sen ensimmäisen viljelypaikan (Paestumin temppelialueen ympäristö) välisestä yhteydestä. Graafiseen tunnukseen on kuvattu Paestumissa sijaitseva Neptunuksen temppeli taivasta vasten (väritys cyan 80 % ja magenta 25 %). Taustalla erottuu pilviä ja hieman kasvillisuutta, joiden väritys muodostuu seuraavista väreistä: cyan = 40 %, magenta = 40 %, giallo = 70 %, nero = 40 % sekä sekoituksesta 30 % magenta ja 25 % nero. Neptunuksen temppeli on kuvattu soikealle pohjalle, jota ympäröi kaksivärinen reunus (sisempi raita on musta ja ulompi vihreä Pantone Green CVP). Reunuksen katkaisee kohdassa n. 3/4 tunnuksen ylälaidasta mustalla Times-kirjasintyypillä painettu teksti "Carciofo di Paestum". Temppeliä esittävän kuvan alaosan keskellä on valkoinen soikio, jossa on Paestumin latva-artisokkaa esittävä kuva. Artisokan kukkavarren poikki kulkee vihreä (Pantone Green CPV) reunus. Molemmat kuvat (Neptunuksen temppeli ja Paestumin latva-artisokka) on painettu neliväritekniikalla (quadricromia), jossa on käytetty seuraavia perusvärejä: cyan - magenta - keltainen - musta Tunnuksessa kyseiset värit on painettu valkoiselle pohjalle. 4.9 Kansalliset vaatimukset: - EY N:o G/IT/00226/02.02.11. Täydellisen asiakirjan vastaanottopäivä: 21.3.2003.